একটা ছবিকে দৈর্ঘ্য-প্রস্থে অনেকগুলো টুকরা করলে কী পাওয়া যাবে? নির্দিষ্ট একটা রং ছাড়া কিন্তু আর কিছুই না, তাই না? আর এই রং পাওয়া যাবে রেড, গ্রিন, ব্লু এর নির্দিষ্ট পরিমানের মিশ্রনে। এমন ছোট্ট রংএর আয়তনটিকেই বলা হয় পিক্সেল। এক একটি পিক্সেলে রেড,গ্রিন,ব্লু (R,G,B) এর ডিসপ্লে ইউনিট (এলইডি, ডিএলপি ইত্যাদি) থাকে। প্রত্যেকটা পিক্সেলের R,G,B এর ভেল্যু ০ থেকে ২৫৫ পর্যন্ত ওঠানামা করতে পারে। এখন প্রত্যেকটা পিক্সেলের কালার ভেল্যুগুলো যদি একটা ফাইলে সেভ করে রাখা হয়। এবং পরে এই অনুযায়ী আবার তা স্ক্রিনে আঁকা হয় তাহলেই কিন্তু ছবিটি স্ক্রিনে দেখা যাবে। আর এই চিন্তাটিই প্রথম করেন Steven J. Sasson নামের এক ভদ্রলোক। ৩.৬ কেজি ওজনের এবং ০.০১ মেগা পিক্সেলের প্রথম ডিজিটাল সাদাকালো ক্যামেরাটি তিনিই তৈরী করেন। প্রায় ২৩ সেকেন্ড লাগতো এই ক্যামেরায় একটা সাদাকালো ছবি ওঠাতে।